KOMISIJAS ĪSTENOŠANAS REGULA (ES) 2022/1391

(2022. gada 26. jūlijs),

ar ko piešķir Savienības atļauju biocīdu saimei “Lactic acid based products – CID Lines NV”

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (ES) Nr. 528/2012 (2012. gada 22. maijs) par biocīdu piedāvāšanu tirgū un lietošanu (1) un jo īpaši tās 44. panta 5. punkta pirmo daļu,

tā kā:

(1) Uzņēmums “CID LINES NV”2019. gada 18. aprīlī iesniedza pieteikumu saskaņā ar Regulas (ES) Nr. 528/2012 43. panta 1. punktu, lai saņemtu atļauju minētās regulas V pielikumā aprakstītā 1., 2., 3. un 4. produkta veida biocīdu saimei “Lactic acid based products – CID Lines NV”, un sniedza rakstisku apstiprinājumu, ka Beļģijas kompetentā iestāde ir piekritusi novērtēt pieteikumu. Pieteikums ar lietas numuru BC-RC051007-54 tika ierakstīts Biocīdu reģistrā.

(2) “Lactic acid based products – CID Lines NV” sastāvā aktīvā viela ir L-(+)-pienskābe, kas attiecībā uz 1., 2., 3. un 4. produkta veidu ir iekļauta Savienības apstiprināto aktīvo vielu sarakstā, kurš minēts Regulas (ES) Nr. 528/2012 9. panta 2. punktā.

(3) 2021. gada 23. jūnijā kompetentā iestāde, kas veic novērtēšanu, Eiropas Ķimikāliju aģentūrai (“Aģentūra”) saskaņā ar Regulas (ES) Nr. 528/2012 44. panta 1. punktu iesniedza novērtējuma ziņojumu un izvērtēšanā gūtos secinājumus.

(4) 2021. gada 16. decembrī Aģentūra saskaņā ar Regulas (ES) Nr. 528/2012 44. panta 3. punktu Komisijai iesniedza atzinumu (2), arī “Lactic acid based products – CID Lines NV” biocīda raksturojuma kopsavilkuma (BRK) projektu un biocīdu saimes novērtējuma galīgo ziņojumu.

(5) Atzinumā secināts, ka “Lactic acid based products – CID Lines NV” ir biocīdu saime Regulas (ES) Nr. 528/2012 3. panta 1. punkta s) apakšpunkta nozīmē, ka tā ir tiesīga saņemt Savienības atļauju saskaņā ar minētās regulas 42. panta 1. punktu un ka, ja vien tiek nodrošināta atbilstība BRK projektam, tā atbilst minētās regulas 19. panta 1. un 6. punkta nosacījumiem.

(6) Aģentūra 2022. gada 11. janvārī saskaņā ar Regulas (ES) Nr. 528/2012 44. panta 4. punktu Komisijai nosūtīja BRK projektu visās Savienības oficiālajās valodās.

(7) Komisija ir vienisprātis ar Aģentūras atzinumu un tāpēc uzskata, ka ir lietderīgi biocīdu saimei “Lactic acid based products – CID Lines NV” piešķirt Savienības atļauju.

(8) Atzinumā Aģentūra iesaka atļaujā iekļaut nosacījumu, ka atļaujas turētajam jāveic ilgtermiņa glabāšanas stabilitātes tests. Komisija piekrīt šim ieteikumam un uzskata, ka minētā testa rezultātu iesniegšanai vajadzētu būt nosacījumam biocīdu saimes piedāvāšanai tirgū un lietošanai saskaņā ar Regulas (ES) Nr. 528/2012 22. panta 1. punktu. Komisija arī uzskata, ka fakts, ka dati jāsniedz pēc atļaujas piešķiršanas, neietekmē uz esošo datu pamata izdarīto secinājumu par to, vai ir izpildīts nosacījums, kas paredzēts minētās regulas 19. panta 1. punkta d) apakšpunktā.

(9) Šajā regulā paredzētie pasākumi ir saskaņā ar Biocīdu pastāvīgās komitejas atzinumu,

IR PIEŅĒMUSI ŠO REGULU.

1. pants Uzņēmumam “CID Lines NV” piešķir Savienības atļauju ar atļaujas numuru EU-0027740-0000, lai biocīdu saimi “Lactic acid based products – CID Lines NV” piedāvātu tirgū un lietotu saskaņā ar I pielikumā izklāstītajiem noteikumiem un nosacījumiem un saskaņā ar II pielikumā doto biocīda raksturojuma kopsavilkumu. Savienības atļauja ir derīga no 2022. gada 1. septembra līdz 2032. gada 31. augustam.

2. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2022. gada 26. jūlijā Komisijas vārdā – priekšsēdētāja Ursula VON DER LEYEN

(1) OV L 167, 27.6.2012., 1. lpp.

(2) ECHA opinion of 29 November 2021 on the Union authorisation of “Lactic acid based products - CID Lines NV” (ECHA/BPC/299/2021), https://echa.europa.eu/bpc-opinions-on-union-authorisation.